Verskeie leerders reeds voor skool raakgeryDie R510 voor die Hoërskool Grenswag in Rustenburg. (Foto: Verskaf) Vier leerders aan die Hoërskool Grenswag in Rustenburg in Noordwes is die afgelope twee dae in onderskeie voorvalle op die R510 voor dié skool raakgery. Kapt. Elsabe Augoustides, polisiewoordvoerder, het aan Maroela Media gesê die polisie ondersoek verskeie sake van roekelose en nalatige bestuur, nadat ŉ graad 11-leerder vanoggend die jongste slagoffer van ŉ voetgangerongeluk op dié besige pad geword het. ŉ Minibustaxi het haar raakgery. Die 17-jarige meisie se been is gebreek en haar heup beseer nadat die taxi haar omstreeks 07:00 in die buslaan getref het. Sy is ná die voorval na ŉ hospitaal vir mediese behandeling gehaas, waar sy oornag vir waarneming opgeneem is. Intussen het nog ŉ ouer na vore gekom en gesê dat haar kind ook gedurende vanoggend se voorval skrams getref en na ŉ hospitaal geneem is vir mediese behandeling. Die kind is reeds ontslaan. Dit volg slegs 24 uur nadat twee graad 9-leerders, albei 15 jaar oud, in afsonderlike voorvalle – en óók in die buslaan – deur ŉ taxi raakgery is. Albei het geringe beserings opgedoen. Martha Lerm, DA-raadslid in Rustenburg, wys die vinger na onvoldoende padveiligheidsmaatreëls op die pad en infrastruktuur wat nie onderhou word nie. Die taxi wat vanoggend ‘n leerder getref het. (Foto: Verskaf) Lerm het gesê die betrokke pad het vier verkeersbane en twee buslane. Verkeer is daagliks baie besig en leerders is nie veronderstel om op dié manier die pad oor te steek om by die skool te kom nie. Juis daarom is verskeie leerders reeds die afgelope paar jaar raakgery, verduidelik sy. “Dit is regtig ŉ groot gesukkel met die pad. Daar is verlede jaar ŉ hele paar kinders raakgery en nou weer vier.” Volgens Lerm het sy vroeër daarop aangedring dat spoedhobbels voor die skool aangebring moet word. Die spoedhobbels is ná ŉ gespook aangebring, maar motoriste vermy nou bloot die hobbels en ry in die buslaan. “Hulle ry dan oor die voetoorgang. Die spoedgrens vir die pad is 60 km/h, maar sommige motoriste ry sowat 120 km/h in die buslaan,” verduidelik sy. Sy vra die munisipaliteit nou ook al langer as ŉ jaar om ŉ verkeerslig wat vantevore omgery is, te herstel. Dié versoek val egter op dowe ore. Die pad se verkeerslig is meer as ‘n jaar gelede omgery en nog nie herstel nie. (Foto: Verskaf) Lerm het by ŉ vorige geleentheid ook gevra dat ŉ voetgangerbrug gebou word, maar die aansoek is afgekeur. Om sake te vererger is die bestaande verkeerslig vir voetgangers nie in ŉ werkende toestand nie. Sementblokke is ná vanoggend se voorval aangery om die buslane tydelik te versper. Die skool wou geen kommentaar lewer rakende die voorvalle nie en het navrae na die plaaslike munisipaliteit verwys. Die munisipaliteit kon nie onmiddellik vir kommentaar bereik word nie. Volgens Augoustides is niemand nog in verband met die voorvalle in hegtenis geneem nie.